АҞӘА, жьҭаара 27 - Sputnik. Аԥсны Иреиҳаӡоу аӡбарҭа Аинар Хәарцкьиа 18 шықәса аколониаҿ ахгара иқәырҵеит ҩыџьа ауаа ахьишьыз азы, абри атәы аанацҳауеит Аӡбарҭа асаит.
Аусӡбара мҩаԥысуан аӡбаҩ Роман Кәарҷиа ихантәаҩрала жьҭаара 26 рзы.
Иреиҳаӡоу аӡбарҭа асаит аҿы ишарбо ала 2019 шықәса лаҵара 17 рзы Аинар Хәарцкьиа Реваз Шамугьиеи Лиубовь Завиаловои ишьит рмал агаразы. Арҭ ауаа рышьра ашьҭахь ишьҭа ирӡырц азы дара зыҩназ Галина Мартынова лыҩны амца ацреиҵеит.
Аӡбарҭа аӡбрала Аинар Хәарцкьиа ахарара идҵоуп: гәымбылџьбарала ҩыџьа ауаа рышьразы, абџьар ахархәарала цәгьоурыла амал ахатәтәра, былрала атәым мазара ақәхра.
Иреиҳаӡоу аӡбарҭа азыӡба 15 мшы рыҩныҵҟа ахашшаара ҟалоит зус рыӡбо, ма аганқәа азыӡба атекст рнапаҿы ианрырҭалак ашьҭахь.
Аинар Хәарцкьиа ахара ихароуп ҳәа иԥхьаӡам ихара шьақәырӷәӷәахаанӡа, аӡбарҭа азыӡба азинмчра аманы ишьақәнаргылаанӡа.
АҞӘА, абҵара 23 - Sputnik. Аԥсни Урыстәылеи рыбжьара асоциалтәи аекономикатәи зеиԥш ҵакыра аиҿкаара апрограмма шьақәырӷәӷәахеит Аслан Бжьаниеи Владимир Путини реиԥылара ашьҭахь ҳәа аанацҳауеит ахада исаит.
Иазгәаҭоуп апрограмма шазырхо Аԥсны инхарҭәааны, Урыстәыла имҩаԥнаго аинтеграциатә процессқәа рылахәхаразы иманшәалоу аҭагылазаашьақәа аҭаразы.
Апрограмма аҳәаақәа ирҭагӡаны ауснагӡатәқәа рынагӡара ҩба-хԥа шықәса рыла иазыԥхьагәаҭоуп.
Абри аамҭала имҩаԥгахоит еиуеиԥшым аусхкқәа: аекономика, афинансқәа, аҳазалхратә зин, аенергетика, асоциалтә усхк рҟны азакәанԥҵарақәа реиуршәара.
2014 шықәса абҵара 24 рзы Аԥсни Урыстәылеи рхадацәа рнапы зҵарҩыз Аԥсни Урыстәылеи рыбжьара аиҩызареи астратегиатә партниорреи рзы Аиқәшаҳаҭра аԥҟарақәа иазыԥхьагәарҭоит адәныҟаполитика ауеиуршәара, атәылахьчареи ашәарҭадареи, асоциалтәи аекономикатәи зеиԥш ҵакыра раԥҵара.
АҞӘА, абҵара 23 – Sputnik, Бадраҟ Аҩӡба. Ашәахьа, абҵара 23 рзы Аԥсны Апарламент аилатәараҿы ақәҵара аднакылеит, уи инақәыршәан Аминистрцәа реилазаара иабжьган ЕгрыГЕС аремонт иалгаанӡа амаининг ахархәара азин ԥкызарц.
Уи адагьы Апарламент ақәҵараҿы иҳәоуп ареспубликахь амаинингтә хархәагақәа ралагаларагьы азин ыҟам.
АУН "Амшынеиқәафымцамч" иабжьгоуп ЕгрыГЕС амчхара амаининг азы закәаншьаҭада зхы иазырхәо ауаа раарԥшра аҽазнакырц.
Иара убасгьы аҳәынҭқарратә наплакқәа, аусбарҭақәа ирабжьгоуп дара иртәу амазарақәа амаининг азы ахархәара алдмыршарц.
Аекономика аминистрра иабжьгоуп амаининг анорматив-зинтә ҭышәныртәаларазы аус аднауларц азакәан апроект, азакәанԥҵара алагаларазы.
Абҵара 18 рзы Апарламент аҿы аекономика аминистр Кристина Озганԥҳаи "Амшынеиқәафымцамч" аиҳабы Михаил Логәуеи алархәны аенергетикаҿы иҟоу апроблемақәа ирызкыз аилатәара мҩаԥыргеит.
Апарламент аилатәараҿы "Амшынеиқәафымцамч" аиҳабы Михаил Логәуа иазгәеиҭеит амаинерцәа русура 2021 шықәса лаҵарамзанӡа, ЕгрыГЕС аремонтқәа хыркәшахаанӡа иаанкылатәуп ҳәа.
Аԥсны иахьаҵанакуа аамҭа-аамҭала афымцалашара арцәара иалагеит абҵара 15 инаркны. Усҟан алашара дырцәалон уахыки-ҽнаки рыла хынтә.
2020 шықәса абҵара 21 инаркны Аԥсны иахьаҵанакуа афымцалашара арцәара аграфик дыркьаҿуа иалагеит. Уи инақәыршәаны афымцалашара дырцәалоит уахыки-ҽнаки рыла ҩынтә ҩба-ҩба сааҭ.
Иара убас шәаԥхьар ҟалоит: